Езоп
Вълк и агне

Превод от английски: Анатолий Буковски, Лина Бакалова, Надежда Накова, 2015

chitanka.info

Един вълк срещнал агне, което се било отклонило от стадото, и решил да не действа с насилие, а да намери някакъв предлог, за да му докаже, че е в правото си да го изяде. Той се обърнал към него:

— Ей ти! Миналата година ти грубо ме оскърби.

— Как така! — изблеяло агнето с печален глас. — Тогава аз не съм бил роден.

После вълкът казал:

— Ти пасеш на моето пасбище.

— Не, драги господине — отвърнало агнето, — аз още не съм вкусвал трева.

Вълкът отново казал:

— Пиеш ми от извора.

— Не — възкликнало агнето, — аз никога не съм пил вода, защото все още млякото на майка ми е и храна, и питие за мен.

Тогава вълкът го сграбчил и го изял, като казал:

— Е, аз няма да остана без вечеря, въпреки че ти отхвърли всичките ми обвинения.

Тиранинът винаги ще намери предлог за своята тирания.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.